钦定古今图书集成/理学汇编/经籍典/第092卷
## 钦定古今图书集成/理学汇编/经籍典/第092卷

| 钦定古今图书集成 理学汇编 第九十二卷 |

| |

钦定古今图书集成理学汇编经籍典

第九十二卷目录

易经部纪事二

经籍典第九十二卷

《晋书裴楷传》：“楷字叔则，明悟有识量，弱冠知名，尢精
《易》，风神高迈，容仪俊爽，时人谓之玉人。”

《王浑传》：“浑次子济，字武子，少有逸才，风资英爽，气盖
一时。善《易》，有名当世。”

《唐彬传》：“彬字儒宗，鲁国邹人也。父台，泰山太守。彬有
经国大度，而不拘行检，少便弓马，好游猎，强力兼人，
晚乃敦悦经史，尤明《易经》。随师受业，还家教授恒数
百人。”

《阮修传》：“修字宣子，好易，善清词。”

《谢鲲传》：“鲲少知名，通简有高识，不修威仪，好《易》能歌，
善鼓琴。王衍、嵇绍并奇之。”

《束晳传》：“太康二年，汲郡人不准，盗发魏襄王墓。”或言
安釐王冢得竹书数十车，其《易经》二篇，与《周易》上下
经同。《易𦅸阴阳卦》二篇，与《周易》略同，𦅸辞则异。卦下
《易经》一篇，似《说卦》而异《公孙段》二篇，公孙段与邵陟
讲易。

《郭璞传》：“璞字景纯。父瑗，尚书都令史。时尚书杜预有
所增损，瑗多駮正之，以公方著称，终于建平太守。璞
好经术，博学有高才，而讷于言论，词赋为中兴之冠。
好古文奇字，妙于阴阳算历。有郭公者，客居河东，精
于卜筮，璞从之受业，公以青囊中书九卷与之。由是
遂洞五行、天文、卜筮之术，禳灾转福，通致无方，虽京”
房、管辂不能过也。璞门人赵载尝窃《青囊书》，未及读
而为火焚。璞后作《南郊赋》，帝见而嘉之，以为著作佐
郎。于时阴阳错谬而刑狱繁兴，璞上疏曰：“臣闻《春秋》
之义，贵元慎始，故分至启闭，以观云物，所以显天人
之统，存休咎之征。臣不揆浅见，辄依岁首，粗有所占，
得解之《既济》。案爻论思，方涉春木，王”龙德之时，而为
废水之气，来见乘加，升阳未布，隆阴仍积。《坎》为法象，
刑狱所丽，变《坎》加《离》，厥象不烛。以义推之，皆为刑狱
殷繁，理有壅滥。又去年十二月二十九日，太白蚀月。
月者属坎，群阴之府，所以照察幽情，以佐太阳精者
也。太白金行之星，而来犯之，天意若曰，刑理失中，自
坏其所以为法者也。“臣术学庸近，不练内事，卦理所
及，敢不尽言。案《解卦𦅸》云：‘君子以赦过宥罪’。《既济》云：
‘思患而预防之’。臣愚以为宜发哀矜之诏，引在予之
责，荡涤瑕衅，赞扬布惠，使幽毙之人，应苍天以悦育，
否滞之气，随谷风而纾散。此亦寄时事以制用，藉开
塞而曲成者也。”疏奏，优诏报之。璞撰前后筮验六十
馀事，名为《洞林》，又抄京、费诸家要最，更撰《新林》十篇，
《卜韵》一篇。

《王湛传》：湛冲素简淡，器量𬯎然，有公辅之望。兄子济
轻之，所食方丈盈前，不以及湛。湛命取菜蔬对而食
之。济尝诣湛，见床头有《周易》，问曰：“叔父何用此为。”湛
曰：“体中不佳，时脱复看耳。”济请言之，湛因剖析元理，
微妙有奇趣，皆济所未闻也。济才气抗迈于湛，略无
子侄之敬，既闻其言，不觉栗然，心形俱肃，遂留连弥
日，累夜自视阙然，乃叹曰：“家有名士三十年而不知
济之罪也。”

《刘敏元传》：敏元字道光，北海人也。厉己修学，不以险
难改心，好星历阴阳术数，潜心《易》太元，不好读史。常
谓同志曰：“读书当味义根，何为费功于浮辞之文。易
者，义之源；太元，理之门。能明此者，即吾师也。”

《殷浩传》：“浩字深源，弱冠有美名，尤善元言。与叔父融
俱好《易》。融与浩口谈则辞屈，著篇则融胜。由是为风
流谈论者所宗。”

《刘惔传》：惔字真长，雅善言理。简文帝初作相，惔与王
濛并为谈客，俱蒙上宾礼。时孙盛作《易象妙于见形
论》，帝使殷浩难之，不能屈。帝曰：“使真长来，故应有以
制之。”乃命迎惔。盛素敬服惔，及至便与抗答，辞甚简
至，盛理遂屈，一座抚掌大笑，咸称美之。

《孙盛传》：“盛博学善言名理，著《易象妙于见形论》。”
《干宝传》：“宝字令升，性好阴阳术数，留思京房、夏侯胜
等。传注《周易》数十篇，行于世。”

《孝友传》：“许孜字季义，东海吴宁人也。孝友恭让，敏而
好学，年二十，师事豫章太守会稽孔冲受《易》。”

《儒林传》：刘兆撰《周易训注》，以正、动二体，互通其文，凡
所赞述百馀万言。

续咸字孝宗，上党人也。性孝谨敦重，履道贞素好学，
师事京兆杜预，专郑氏《易》，教授常数十人董景道字文博，弘农人也。少而好学，千里追师，所在
惟昼夜诵读，略不与人交通。明《京氏易》。

范宣字宣子著《易论》难行于世。

《文苑传》：“李充字弘度，注《周易旨》六篇。”

《隐逸传》：“郭琦字公伟，太原晋阳人也。少方直有雅量，
博学，善五行，作《天文志》《五行传》，注京氏《易》，乡人王游
等皆就琦学，武帝以琦为著作佐郎。”

《艺术传》：“韩友字景先，为书生，受《易》于会稽伍振，善占
卜，能图宅相冢，亦行京费厌胜之术。”

卜珝字子玉少好读易郭璞见而叹曰：“吾所弗如也。”
黄泓字始长父沈善天文秘术泓从父受业精妙逾
深兼博览经史尤明易。

《刘和载记》：“和身长八尺，雄毅美姿仪，好学夙成，习郑
氏《易》。及为储贰，内多猜忌，驭下无恩。元海死，和嗣伪
位。”

郭璞《洞林》顾士群，母病，命筮之，得归妹之随，云“命尽
秋节。”至七月遂亡。归妹，女之终，兑主秋，故至立秋日
亡。

《神仙传》：“孙登者，不知何许人也，恒止山间，穴地而坐，
弹琴读《易》，冬夏单衣，天大寒，人视之辄被发自覆，身
长丈馀。又雅容非常，历世见之，颜色如故。”

《高士传》：“挚恂字季直。明《易》，遂治五经，博通五家之言，
学者宗之。”

《世说新语》：殷荆州仲堪曾问远公云：“《易》以何为体？”答
曰：“《易》以感为体，铜山西崩，灵钟东应，便是《易》也。”
《宋书·关康之传》：晋陵顾悦之难王弼《易义》四十馀条，
康之申王难顾远有情理。

《隐逸传》：“周续之字道祖，雁门广武人也。豫章太守范
甯于郡立学，招集生徒，远方至者甚众。续之年十二，
诣甯受业，居学数年，通五经并纬候，名冠同门，号曰
颜子。闲居读易。”

沈道虔，吴兴武康人也。少仁爱，好《易》，居县北石山下。
《南齐书文惠太子传》：太子临国学，亲临策试。诸生问
王俭曰：“‘《周易》乾卦，本施天位，而说卦云‘帝出乎震’。震
本非天，义岂相主’？俭曰：‘乾健震动，天以运动为德，故
言帝出乎震’。”太子曰：“‘天以运动为德，君自体天居位，
震雷为象，岂体天所出’？俭曰：‘主器者莫若长子，故受’”
之以“震。”“万物出乎震”，故亦帝所与焉。

《张绪传》：“绪字思曼，长于《周易》，言精理奥，见宗一时。常
云：何平叔所不解《易》中七事，诸卦中所有时义，是其
一也。”

《陆澄传》：“永明元年，领国子博士，时国学置郑王易，澄
与王俭书论之曰，《易》近取诸身，远取诸物，弥天地之
道，通万物之情。自商瞿至田何，其间五传，年未为远，
无讹杂之失，秦所不焚，无崩坏之弊。虽有异家之学，
同以象数为宗，数百年后，乃有王弼。王济云弼所悟
者多，何必能顿废前儒，若谓《易》道尽于王弼，方须大
论。”意者无乃仁智殊见，四道异傅，无体不可以一体
求，屡迁不可以一迁执也。晋太兴四年，太常荀崧请
置《周易》郑元注博士，行乎前代。于时政由王、庾，皆儁
神清识，能言元远，舍辅嗣而用康成，岂其妄然？泰元
立王肃《易》，当以在元弼之间。元嘉建学之始，元弼两
立，颜延之为祭酒，黜郑置王，意在贵“元，事成败儒。今
若不大弘儒风，则无所立学。众经皆儒，唯《易》独元，元
不可弃，儒不可阙。谓宜并存，所以合无体之义。且弼
于注经中已举《系辞》，故不复别注。若专取弼《易》，则《系
说》无注。”俭答曰：“《易》体微远，实贯群籍，施、孟异闻，周、韩
殊旨，岂可专据小王，便为该备。”依旧存郑高同来说。
初，澄读《易》三年，不解文义，家多坟籍，人所罕见。
《周颙传》：“颙字彦伦，泛涉百家，长于佛理，著《三宗论》，兼
善《易》。与张融相遇，辄以元言相滞，弥日不解。”

《文学传》：“祖冲之字文远，范阳蓟人。少稽古有机思，著
《易义释》。”

《高逸传》：“顾欢字景怡，注王弼《易》二系，学者传之
宗。测字敬微，颇好音律，善易。”

沈𬴊士字云祯元嘉末文帝令尚书仆射何尚之抄
撰《五经》访举学士县以𬴊士应选尚之谓子偃曰：“山
东故有奇士也。”少时𬴊士称疾归乡更不与人物通
隐居教授从学者数十百人注《易经》。

《梁书武帝本纪》：“帝少而笃学，洞达儒元，虽万机多务，
犹卷不辍手，燃烛侧光，常至戊夜，造《制旨》《周易》讲疏
及六十四卦、《二系文言》《序卦》等义。”

《元帝本纪》：“帝聪悟俊朗，天才英发。著述辞章，多行于
世。所著《周易讲疏》十卷，《连山》三十卷。”

《韦叡传》：“叡从弟爱，博学有文才，尢善《周易》。”

《张充传》：“充字延符，吴郡人。父绪，齐特进金紫光禄大
夫，有名前代。充少时，不持操行，好逸游。绪尝请假还
吴，始入西郭，值充出猎，左手臂鹰，右手牵狗，遇绪船
至，便放绁脱韝，拜于水次。绪曰：‘一身两役，无乃劳乎’？
充跪对曰：‘充闻三十而立，今二十九矣，请至来岁而
敬易之’。绪曰：‘过而能改，颜氏子有焉’。及明年，便修身改节，学不盈载，多所该览，尤明《易》

《朱异传》：高祖召见，使说《周易》义，甚说之，谓左右曰：“朱
异实异。”后见明山宾，谓曰：“卿所举殊得其人。”仍召异
直西省，俄兼太学博士。大同六年，皇太子又召异于
元圃讲《易》，所撰《易》讲疏多亡逸。

《王承传》：“承字安期，仆射暕子。七岁通《周易》，选补国子
生，累迁国子博士。时膏腴贵游咸以文学相尚，罕以
经术为业，惟承独好之，发言吐论，造次儒者。在学训
诸生述《易》义。”

《刘孺传》：“孺弟览遵，字孝智，年十六通《易》。”

《世祖二子传》：“贞惠世子方诸，字智相，世祖第二子。母
王夫人，幼聪警博学，明《易》，善谈元，风彩清越，辞辩锋
生，特为世祖所爱。”

《孝行传》：“褚修，钱塘人也。父仲都，善《周易》，为当时最。天
监中，历官五经博士，修少传父业。”

《儒林传》：“伏曼容字公仪，平昌安丘人。曾祖滔，晋著作
郎。父能之，宋司空主簿。曼容早孤，与母兄客居南海。
少笃学，善《易》，倜傥好大言。常云：‘何晏疑《易》中九事，以
吾观之，晏了不学也。故知平叔有所短，聚徒教授以
自业。为骠骑行参军。宋明帝好《周易》，集朝臣于清暑
殿讲，诏曼容执经。曼容素美风采，帝恒以方嵇叔夜’”，
使吴人陆探微画叔夜像以赐之，为《周易集解》。
严植之少善《庄》《老》，精解《丧服》《孝经》《论语》。及长，遍治郑
氏《礼》《周易》《毛诗》《左氏春秋》。

贺玚字德琏会稽山阴人也。天监七年领五经博士
著《易讲疏》。

卞华幼孤贫好学年十四补国子生通。《周易》。

孔子袪少孤贫好学耕耘樵采常怀书自随投闲则
诵读勤苦自励遂通经术续朱异集注。《周易》一百卷
文学传锺嵘齐永明中为国子生明。《周易》。

《处士传》：“何引，点之弟也。既长好学，师事沛国刘𤩽，受
《易》，注《周易》十卷。”

阮孝绪年十三遍通五经。时有善筮者张有道谓孝
绪曰：“见子隐迹而心难明，非考之龟蓍无以验也。”及
布卦，既构五爻，曰：“此将为《咸》，应感之法，非嘉《遁》之兆。”
孝绪曰：“安知后爻不为上九？”果成遁卦有道叹曰：“此
谓肥遁无不利象实应德，心迹并也。”孝绪曰：“虽获《遁
卦》，而上九爻不发，升遐之道便当高谢。”著《高隐传》
庾“诜字彦宝，新野人也。幼聪警笃学，经史百家无不
该综，纬候书射，棋算机巧，并一时之绝。所撰《易林》二
十卷，行于世。”

《陈书周弘正传》，“弘正迁国子博士，时于城西立士林
馆，弘正居以讲授，听者倾朝野焉。弘正启梁武帝《周
易》疑义五十条，又请释乾坤二系曰：‘臣闻《易》称立象
以尽意，系辞以尽言，然后知圣人之情，几可见矣。自
非含微体极，尽化穷神，岂能通志成务，探赜致远。而
宣尼比之桎梏，绝韦编于漆字，轩辕之所听莹，遗元
珠于赤水’。”伏惟陛下一日万几，匪劳神于瞬息；凝心
妙本，常自得于天真。圣智无以隐其几深，明神无以
沦其不测。至若爻画之苞于六经，文辞之穷于两系，
名儒剧谈以历载，鸿生抵掌以终年，莫有试游其藩，
未尝一见其涘。自制旨降谈，裁成《易》道，析至微于秋
毫，涣曾冰于幽谷。臣亲承音旨，职司宣授，后进诜诜，
不无传业。但乾坤之蕴未剖，《系表》之妙莫诠，使《子经》
深致，尚多所惑。臣不涯庸浅，轻率短陋，谨与受业诸
生清河张讥等三百一十二人，于乾坤二系象爻未
启，伏愿听览之闲，曲垂提训，得使微臣钻仰，成其笃
习。后昆好事，专门有奉。自惟多幸，懽沐道于尧年；肄
业终身，不知老之将“至，天尊不闻，而冒陈请，冰谷寘
怀，罔识攸厝。”诏答曰：“设卦观象，事远文高，作《系》表言，
辞深理奥。东鲁绝编之思，西伯幽忧之作，事逾三古，
人更七圣。自商瞿禀承，子庸传授，篇简湮没，岁月辽
远。田生表菑川之誉，梁丘擅琅邪之学，代郡范生，山
阳王氏，人藏荆山之宝，各尽元言之趣，说或去取，意
有详略。近搢绅之学，咸有稽疑，随答所问，已具别解，
知与张讥等三百一十二人，须释《乾坤文言》及二系，
万几小暇，试当讨论。”

《王通传》：“弟劢，字公济。美风仪，博涉书史。梁世为国子
《周易》生，射策举高第，除秘书郎。”

《王质传》：“质少慷慨，涉猎书史。梁世以武帝甥封甲口
亭侯，补国子《周易》生，射策高第，起家秘书郎。”

《马枢传》：枢字要理，扶风郿人也。祖灵庆，齐竟陵王录
事参军。枢数岁而父母俱丧，为其姑所养。及长，博极
经史，尤善《周易》。梁邵陵王纶为南徐州刺史，素闻其
名，引为学士。纶时自讲《大品经》，令枢讲《周易》。同日发
题，道俗听者二千人。王欲极观优劣，乃谓众曰：“与马
学士论义，必使屈伏，不得空立主客。”于是数家学者
“各起问端，枢乃依次剖判，开其宗旨，然后枝分流别，
转变无穷，论者拱𪐝听受而已。”纶甚嘉之。
《萧乾传》：干，年九岁，召补国子《周易》生，十五举明经。

《儒林传》：“全缓幼受《易》于博士褚仲都，笃志研翫，得其
精微。梁太清初，历王国侍郎，奉朝请，俄转国子助教，
兼司义郎，专讲《易》。太建中，累迁始兴王府谘议参军。
缓治《周易》，时人言元者咸推之。”

张讥，字直言，清河武城人也。祖僧宝，梁散骑侍郎、太
子洗马。父仲悦，梁庐陵王府录事参军、尚书祠部郎
中。讥幼聪俊，有思理，笃好元言，受学于汝南周弘正，
每有新意，为先辈推服。梁大同中，召补国子正言生。
梁武帝尝于文德殿释《乾坤文言》，讥与陈郡袁宪等
预焉。敕令论议，诸儒莫敢先出。讥乃整容而进，谘审
循环，辞令温雅。梁武帝甚异之，赐裙襦绢等，仍云：“表
卿稽古之力。”天嘉中，迁国子助教。是时周弘正在国
学，发《周易》题，弘正第四弟弘直亦在讲席。讥与弘正
论议，弘正乃屈。弘直危坐厉声，助其申理。讥乃正色
谓弘直曰：“今日义集，辩正名理，虽知兄弟急难，四公
不得有助。”弘直曰：“仆助君师，何为不可？”举座以为笑
乐。弘正尝谓人曰：“吾每登座，见张讥在席，使人凛然。”
讥性恬静，不求荣利，常慕闲逸。所居宅，营山池，植花
果，讲《周易》而教授焉。吴郡陆元朗、朱孟博、一乘寺沙
门法才、法云寺沙门慧休、至真观道士姚绥，皆传其
业。讥所撰《周易义》三十卷。

《魏书任城王云传》：云“长子澄，字道镇。高祖外示南讨，
意在谋迁，斋于明堂左个，诏太常卿王谌亲令龟卜
易筮南伐之事，其兆遇革。高祖曰：‘此汤、武革命，顺天
应人之卦也’。群臣莫敢言。澄进曰：《易》言革者，更也。将
欲应天顺人，革君臣之命，汤、武得之为吉。陛下帝有
天下，重光累叶，今曰卜征，乃可伐叛，不得云革命。此
非君人之卦，未可全为吉也。”高祖厉声曰：“《象》云‘大人
虎变’，何言不吉也？”澄曰：“陛下龙兴既久，岂可方同虎
变？”高祖勃然作色曰：“社稷，我社稷，任城而欲沮众也。”
澄曰：“社稷，诚知陛下之社稷，然臣是社稷之臣子，豫
参顾问，敢尽愚衷。”高祖既锐意必行，恶澄此对，久之
乃解曰：“各言其志，亦复何伤？”车驾还宫，便召澄，未及
昇阶，遥谓曰：“向者之《革》卦，今更欲论之。明堂之忿，惧
众人阻我大计，故厉色怖文武耳，想解朕意也。”
《邓渊传》：“渊字彦海，安定人也。性贞素，言行可复，博览
经书，长于《易》筮。太祖定中原，擢为著作郎。”

《封懿传》：“轨子伟伯，字君良，博学有才思，讨论《礼》《传》《诗》
《易》疑事数十条，儒者咸称之。”

《崔浩传》：“浩字伯渊，少好文学，博览经史，元象阴阳百
家之言，无不关综，研精义理，时人莫及。太宗初，拜博
士祭酒，赐爵武城子，常授太宗经书。太宗好阴阳术
数，闻浩说《易》及《洪范》五行，善之。因命浩筮吉凶，参观
天文，考定疑惑。浩综核天人之际，举其纲纪，诸所处
决，多有应验，恒与军国大谋，甚为宠密。世祖蒐于河”
西，诏浩诣行在所议军事。浩上《五寅元历》表曰：“太宗
即位元年，敕臣解《周易》，谨以奏呈。”

《张湛传》：“湛字子然，弱冠知名凉土，好学能属文，司徒
崔浩识而礼之。”浩注《易》叙曰：“国家西平河右，敦煌张
湛，金城宗钦，武威段承根三人皆儒者，并有儁才，见
称于西州。每与余论《易》，余以《左氏传》卦解之，遂相劝
为注，故因退朝之馀暇而为之解焉。”其见称如此。
《阚骃传》：“骃字元阴，敦煌人也。博通经传，聪敏过人，三
史”群言，经目则诵，时人谓之“宿读。”注王朗《易传》，学者
藉以通经。

《刘昺传》：“昺字延明，敦煌人也。隐居酒泉，不应州郡之
命，弟子受业者五百馀人，注《周易》行于世。蒙逊平酒
泉，筑陆沉观于西苑，躬往礼焉，号元处先生。世祖平
凉州，士民东迁，夙闻其名，拜乐平王从事中郎。”
《游明根传》：“明根子肇，字伯始，高祖赐名焉。幼为中书
学生，博通经史，历中书令光禄大夫。肇耽好经传，手
不释”书。治《周易》，为《易集解》，传于世。

《李平传》：“平字昙定，顿丘人也。彭城王嶷之长子。少有
大度。及长，涉猎群书，好《易》，颇有文才。太和初，拜通直
散骑侍郎，高祖礼之甚重。”

《儒林传》：“梁祚，北地泥阳人。父劭，皇始二年归国，拜吏
部郎，出为济阳太守。祚居赵郡，笃志好学，历治诸经，
尤善郑氏《易》，常以教授，有儒者风。”

张吾贵字吴子中山人年十八本郡举为太学博士
吾贵先未多学乃从牛天祐受易祐粗为开发而吾
贵览读一遍便即别构户牖世人竞归之。

孙惠蔚字叔炳，武邑武遂人也。小字陁罗。年十五，粗
通《诗》《书》及《孝经》《论语》。十八师董道季，讲《易》《周》流儒肆，
有名于冀方。

董征字文发，顿丘卫国人也。好古学，尚雅素。年十七，
师清河监伯阳受《周易》。后于博陵刘献之遍受诸经。
历太尉司马，俄加辅国将军。未几，除安州刺史。征因
述职，路次过家，置酒高会，大享邑老。乃言曰：“腰龟返
国，昔人称荣；仗节还家，云胡不乐。”因诫二三子弟曰：
“此之富贵，匪自天降，乃勤学所致耳。”时人荣之卢景裕字仲孺，小字白头。少聪敏，专经为学。居拒马
河，将一老婢作食，妻子不自随从。又避地大宁山，不
营世事，居无所业，唯在注解，注《周易》等书。齐文襄王
入相，于第开讲，招延时儁，令景裕解所注《易》。景裕理
义精微，吐发闲雅，时有问难，或相诋诃，大声厉色，言
至不逊。而景裕神彩俨然，风调如一，从容往复，无际
可寻，由是士君子嗟美之。景裕虽不聚徒教授，所注
《易》大行于世。

李业兴，上党长子人也。天平二年，为侍读四年使萧
衍。衍问：“《乾卦》初称潜龙，二称见龙，至五飞龙，初可名
为虎”问意小乖。业兴对：“学识肤浅，不足仰酬。”又问曰：
“太极是有无？”业兴对：“所传《太极》是有素不元学，何敢
辄酬。”

《良吏传》：“裴佗字元化。佗容貌魁伟，𬯎然有器望。少治
《周易》，举其宗致，举秀才，以高第除中书博士。”

《北齐书清河王岳传》：岳字洪略，高祖从父弟也。初，岳
家于洛邑，高祖每奉使入洛，必止于岳舍。岳母山氏
尝夜起，见高祖室中有光，密往视，乃无灯，即移高祖
于别室，如前所见。怪其神异，诣卜者筮之，遇干之大
有，占之曰：“吉。《易》称‘飞龙在天，大人造也。飞龙九五，大
人之卦，贵不可言’。”山氏归报高祖。后高祖起兵于信
都，山氏闻之大喜，谓岳曰：“赤光之瑞，今当验矣，汝可
间行从之。”岳遂往信都，高祖见之大悦。

《魏兰根传》：“兰根，钜鹿下曲阳人也。身长八尺，仪儿奇
伟，汎览群书，诵《周易》，机警有识悟。太昌初，除仪同三
司，寻加开府。”

《杜弼传》：“弼字辅元，中山曲阳人也。幼聪敏，家贫无书，
年十二，寄郡学受业，讲授之际，师每奇之。历胶州刺
史。弼儒雅宽恕，耽好元理，老而愈笃。又注《易》上下系
名新注《义苑》行于世。”

《崔暹传》：暹子达拏年十三，暹命儒者权会教其说《周
易》两字，乃集朝贵名流，令达拏升高座开讲。赵郡睦
仲让阳屈之，暹喜，擢奏为司徒中郎。邺下为之语曰：
“讲义两行得中郎。”此皆暹之短也。

《徐之才传》：“之才，丹阳人也。幼而儁发。年十三，召为太
学生。粗通《礼》《易》。彭城刘孝绰，河东裴子野，吴郡张嵊
等，每共论《周易》，酬应如响，咸共叹曰：‘此神童也’。”
《杨愔传》：“愔字遵业，小名秦王。儿童时，口若不能言，而
风度深敏，出入门闾，未尝戏弄。六岁学史书，十一受
《易》历封开封王。自居大位，门绝私交，前后赏赐，积累
巨万”，散之九族。架箧之中，惟有书数千卷。

《儒林传》：“李铉字宝鼎，渤海南皮人也。年二十三便自
潜居，撰定《周易义例》，用心精苦。曾三冬不畜枕，每至
睡时，假寐而已。废帝之在东宫，显祖诏铉以经入授，
甚见优礼。卒赠太尉少卿。及还葬，太子致祭奠之礼，
并使王人将送，儒者荣之。”

权会，字正理，河间郑人也。少受郑《易》，探赜索隐，妙尽
幽微。每为人占筮，小大必中，但用爻辞彖象，以辩吉
凶，《易》占之属，都不经口。会本贫生，无仆隶，初任助教
之日，恒乘驴上下，且其职事处多，每须经历。及其退
食，非晚不归。曾夜出城东门，钟漏已尽，会唯独乘驴。
忽有二人，一人牵头，一人随后，有似相助，其回动轻
漂。有异生人渐渐失路。不由本道。会心甚怪之。遂诵
《易经》上篇一卷。不尽。前后二人忽然离散。会亦不觉
堕驴。因尔迷闷。至明始觉。方知堕驴之处乃是郭外。
才去家数里注《易》一部行于世。

《文苑传》：“颜之推字介，博览群书，无不该洽，词情典丽。
曾撰《观我生赋》，文致清远。”

《周书斛斯征传》：“征字士亮，河南洛阳人。父椿，太傅、尚
书令。征幼聪颖，五岁诵《周易》，识者异之。及长，博涉群
书。历大将军、大宗伯。”

《陆腾传》：“腾字显圣，代人也。父旭，性雅澹，好《老》《易》纬候
之学，撰《五星要诀》及《两仪真图》，颇得其指要。太和中，
征拜中书博士。”

《吕思礼传》：“思礼，东平寿张人也。性温润，不杂交游。年
十四，受学于徐遵明，长于论难，诸生为之语曰：‘讲书
论《易》，其锋难敌’。”十九，举秀才，对策高第。

《儒林传》：“乐逊字遵贤，河东猗氏人也。弱冠为郡主簿。
魏正光中，闻硕儒徐遵明领徒赵、魏，乃就学《易》。”
《隋书于仲文传》：“仲文字次武。父寔，周大左辅、燕国公。
仲文少聪敏，就博士李祥受《周易》，略通大义。及长，倜
傥有大志，气调英拔，当时号为名公子。”

《郎茂传》：茂字蔚之，少敏慧。七岁诵《骚》《雅》，日千馀言。十
五师事国子博士河间权会，受《易》及元象刑名之学，
至忘寝食。家人恐茂成病，恒节其灯烛。及长，称为学
者。

《儒林传》：“何妥字栖凤，西城人也。历国子祭酒，撰《周易
讲疏》十三卷，行于世。”

房晖远，字崇儒，恒山真定人也。世传儒学。晖远幼有
志行，治《周易》，兼善图纬，以教授为务，远方负笈而从
者，动以千计刘炫字光伯，河间景城人也。时牛弘奏请购求天下
遗逸之书，炫遂伪造书百馀卷，题为《连山易》《鲁史记》
等，录上送官，取赏而去。后有人讼之，经赦免死，坐除
名，归于家，以教授为务。

《文学传》：王𫠆年二十尚不知书，为其兄颙所责怒，于
是感激，始读《孝经》《论语》，昼夜不倦。遂读《左传》《礼》《易》《诗》
《书》，乃叹曰：“书无不可读者。”年二十二，周武帝引为露
门学士，高祖授国子博士。

诸葛颖字汉建康人也。周武平齐，杜门不出者十馀
年习。《周易》图纬，颇得其要炀帝即位，迁著作郎
王贞字孝逸，梁郡陈留人也。少聪敏，七岁好学，善《周
易》，诸子百家无不毕览。

《艺术传》：“庾季才字叔奕，新野人也。幼颖悟，十二通《周
易》，好占元象。撰《灵台秘苑》一百二十卷，《垂象志》一百
四十二卷。”

杨伯丑，冯翊武乡人也。好读《易》，隐于华山。国子祭酒
何妥尝诣之论《易》，闻妥之言，倏然而笑曰：“何用郑元、
王弼之言乎！”久之，微有辩答。所说辞义，皆异先儒之
旨，而思理元妙，故论者以为天然独得，非常人所及
也。

临孝恭京兆人明天文算术高祖甚亲遇之每言灾
祥之事未尝不中著孔子马头易卜书一卷行世
刘祐荥阳人开皇初为大都督其所占候合如符契
高祖甚亲之著归正易十卷行于世。

《外戚传》：“萧岿字仁远，俊辨有才学，著《周易义记》行于
世。”

《唐书员半千传》：半千始名馀庆，生而孤，为从父鞠爱，
羇丱通书史。客晋州，州举童子，房元龄异之，对诏高
第，已能讲《易》，长与何彦先同事王义方，以迈秀见赏。
义方常曰：“五百岁一贤者，生子宜当之。”因改今名。
《陆希声传》：希声博学善属文，通《易》论著甚多。昭宗闻
其名，召为给事中。

《韦𫖮传》：“𫖮字周仁。敬宗立，授御史中丞，赠礼部尚书。
所著《易缊解》，推演终始，有深谊。”

《韩滉传》：“滉字太冲，贞元元年，加检校左仆射，同中书
门下平章事。善治《易》，著《通例》及天文事、序议各一篇。”
《刘子元传》：“子元名知几，开元初迁左散骑常侍。尝议
《孝经》郑氏学，非康成注，举十二条，左证其谬，当以古
文为正。《易》无子夏传老子，《书》无河上公。汪请存王弼
学，宰相宋璟等不然其论奏与诸儒质辩，博士司马”
贞等阿意，共黜其言，请二家兼行，惟子夏《易传》请罢。
诏可。

《崔植传》：“植博通经史，于《易》尤邃。与郑覃同时为补阙，
皆贤宰相后。”

《高郢传》：“郢子定，通王氏《易》，为图合八出，上圆下方，合
则重，转则演，七转而六十四卦，六甲八节备焉。”仕至
京兆府参军。

《李训传》：“训字子垂，始名仲言。太和八年十月，迁《周易》
博士兼翰林侍讲学士。数进讲，帝疏《易》五义示群臣，
有能异训意者赏，欲天下知，以师臣待训。明年以礼
部侍郎同中书门下平章事赐金紫服。仍诏三日一
至翰林，以终易义。”

《隐逸传》：王绩有奴仆数人，种黍，春秋酿酒，养凫雁，莳
药草自供，以《周易》《老子》《庄子》置床头，他书罕读也。欲
见兄弟，辄渡河还家，游北山东皋，著书号东皋子。
孙思邈通百家说，尝曰：“仁者静，地之象，故欲方；智者
动，天之象，故欲圆。《易》曰：‘见几而作，不俟终日’。”圆之象
也。

王希夷喜读《周易》，饵松柏叶杂花。年七十馀筋力柔
强刺史卢齐卿就谒问政，答曰：“己所不欲，勿施于人。”
此言足矣。

卫大经，开元初，毕构为刺史，使县令孔慎言就谒，辞
不见。大经邃于《易》，人谓之“《易》圣。”豫筮死日系墓，自为
志，如言终。

武攸绪则天皇后兄惟良子也。恬淡寡欲好易少变
姓名卖卜长安市得钱辄委去。

张志和字子同十六擢明经著大易十五篇其卦三
百六十五。

陆羽，字鸿渐，不知所生。或言有僧得诸水滨，畜之，长
而自筮，得《蹇》之《渐》，曰：“鸿渐于陆，其羽可用为仪。”乃以
陆为氏，名而字之。

《儒学传》：孔颖达，字仲达。八岁就学，诵记日千馀言。及
长，明《王氏易》。贞观初，帝新即位，颖达数以忠言进。帝
问：“孔子称‘以能问于不能，以多问于寡，有若无，实若
虚’，何谓也？”对曰：“此圣人教人谦耳，非特匹夫，君德亦
然。故《易》称‘蒙以养正，明夷以莅众’。若据尊极之位，衒
聪耀明，恃才以肆，则上下不通，君臣道乖。”帝称善。
尹知章少虽学，未甚通解，忽梦人持巨凿破其心，内
若剂焉，惊寤，志思开彻，遂遍明《六经》。于《易》。尤县解
康子元，越州会稽人。开元初，诏中书令张说举能治
《易》《老》《庄》者，集贤直学士侯行果荐子元及平阳敬会真于说，说藉以闻，并赐衣币，得侍读。行果者，上谷人，
历国子司业，侍皇太子读，卒赠庆王傅。始，行果、会真
及长乐冯朝隐同进讲。朝隐能推索《老》《庄》秘义，会真
亦善《老子》，每启篇，先薰盥方读。帝曰：“我欲更求善《易》
者，然无贤行果”云。朝隐终太子右谕德，会真太学博
士。

啖助，赵州人，后徙关中。淹该经术。门人赵匡、陆质，其
高弟也。匡字伯循，河东人，历洋州刺史。质所称为“赵
夫子”者，大历时，助、匡、质以《春秋》，施士丐以《诗》，仲子陵、
袁彝、韦彤、韦茝以《礼》，蔡广成以《易》，强蒙以《论语》，皆自
名其学。

《文艺传》：“王勃尝读《易》，夜梦若有告者曰：‘《易》有太极，子
勉思之’。”寤而作《易》，发挥数篇，至晋卦会病止。

崔元翰父良佐擢明经甲科治易著《忘象》浑天等论
数十篇。

《旧唐书代宗本纪》：“帝幼而好学，尤专《礼》《易》，元宗钟爱
之。”

《吕才传》：“才子方毅，七岁能诵《周易》。太宗闻其幼敏，召
见甚奇之。”

《李适传》：适尝梦与人论大衍数，寤而曰：“吾寿尽此乎？”
敕其子曰：“霸陵原西视京师，吾乐之，可营墓，树千松
焉。”及未病时，衣冠往，寝石榻上，置所撰《九经要句》及
素琴于前，士贵其达。

《李泌传》：“泌少聪敏，博涉经史，精究《易》象。”

《路随传》：“随父泌，少好学，通五经，尤嗜《易》，讽其章句，究
其深旨。”

《儒学传》：“陆德明，吴人。初受学于周弘正，善言元理。贞
观初，拜国子博士。撰《易经》二十卷，行于世。”

《唐国史补》：郑阳武常言，欲为《易》比，以三百八十四爻
各比以人事。

鱼朝恩闻国子监讲《易》，尽言《鼎》卦以挫元王。是日百
官皆在，缙不堪其辱，载独怡然。朝恩退曰：“怒者常情，
笑者不可测也。”

刘迅著《六说》，以探圣人之旨，唯说《易》不成行于代者
五篇而已。识者伏其精峻。

《北梦琐言》：“司空图侍郎有出伦之才，为时辈妒忌，罹
于非横。其平生著文有百家，又著《易之心要》三卷。仓
卒之辰，皆焚于贼火，时人无所闻也，惜哉！”

张道古深于彖象著书号《易题》数卷行于世。

《玉海》：“贞观十六年四月甲辰，太宗阅陆德明《经典音
义》，美其弘益学者，赐其家布帛百匹。”〈注〉《易、古文》《尚书》
《毛诗》《周礼》《仪礼》《礼记》《三传》《孝经》《论语》《老子》《庄子》《尔雅》
等音，合为三十卷。三帙又云：“陆德明撰《经典释文》三
十卷、《易疏》二十卷，太宗后阅经典释文，甚嘉之，赐其
家帛二百段。”

《墨庄漫录》：世传吕公得道之士，唐僖宗时，进士能作
诗传者仅百首，往往卖墨世间。毘陵士人姓邵，忘其
名，善谈《易》，众请讲于佛舍，至《小畜》，有墨者青巾布衣，
褰帏直入，邵恶之，掩卷而问曰：“何来？”曰：“卖墨耳。适闻
讲《易》至《小畜》，其说非是。”邵惊遽揖之坐。墨者脱履置
案上，取墨一丸曰：“此墨价十千。”一坐皆笑。墨者纳履，
取砚涤之，试墨置日影中，贮墨而出，曰：“抵暮复来，当
知十千，非贵也。”邵且笑且骇。少顷，视砚墨之所濡，彻
底为黄金，与日影相耀，邵惋恨不已，必吕公也。
《启蒙翼传》：回纥将朝京师，筮遇干之同人卜者曰：“此
行当见一大人。”后果见郭子仪而还。

文宗延学士于内庭，讨论经义，李训讲《周易》微义，颇
叶于上意。时方盛夏，遂命取冰玉腰带及辟暑犀如
意以赐训，训谢之。上曰：“如意足以与卿为谈柄也。”
《五代史南唐世家》：周惟简，饶州鄱阳人。隐居好学，明
《易》义。煜召为国子博士、集贤侍讲。

《胡一桂集》：“‘筮五代唐明宗时，行肇司马路晏，夜适厕，
有盗伏焉。晏心动，取烛照之，盗即告晏，请勿惊，某禀
命有自，察公正直，不敢剚剑，匣剑而去。由是昼夜惊
惧，以备不虞。召董贺筮，遇夬二爻用事，曰：‘惕号莫夜，
有戎勿恤’。察象征辞，大有害公之心。然难已过，但守
其中正，请释忧心’。晏亦终无患。”

五代时，唐槁城镇将段晦，曾夜泊邮亭，有马断鞅而
逸，数日不知所适。使使诣筮者董贺，“筮之遇《睽》，据初
九用事，应有失亡之事，毋乃马乎？勿逐自复，必有絷
而送之者。”回家未曾入舍，果有边鄙恶子牵送之